《秋暮游橙尖下村居八韵简王彦璧》
明代·李昱

秋尽山行日未昏，萦纡林壑隐乾坤。径深黄叶疑无路，岸转清溪别有村。

盘谷纵幽何足羡，辋川虽好未须论。过桥苔藓生岩罅，坐石萝藤挂树根。

老妪蒸藜邀上客，阿翁剥枣引诸生。新茅盖处鸡啼屋，短杖敲时犬吠门。

避地正须营草阁，逢人何用问桃源。不通姓字相宾主，愿子情亲作弟昆。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。